שואה מוזהבת

שואה מוזהבת: המקורות של אסון הסיגריות והטיעונים לאיסורן בחוק (באנגלית: Golden Holocaust: Origins of the Cigarette Catastrophe and the Case for Abolition) הוא ספר עיון מאת ההיסטוריון של המדע רוברט נ. פרוקטר, שיצא לאור בשנת 2011 בהוצאת אוניברסיטת קליפורניה. הספר עוסק בהיסטוריה החברתית, הכלכלית והמדעית של תעשיית הסיגריות, ובוחן כיצד חברות הטבק עיכבו ביודעין רגולציה ומידע מדעי בנוגע לסיכוני העישון.

פרוקטר מתבסס על עשרות אלפי מסמכים פנימיים של תעשיית הטבק, שהפכו זמינים לציבור בעקבות תביעות משפטיות בשנות ה־90 (הסכם הפשרה המרכזי עם תעשיית הטבק), ומציג כיצד תעשיית הסיגריות קידמה מדיניות של הסתרה, דיסאינפורמציה והנדסת דעת קהל – חרף הידיעה הברורה על נזקי העישון לבריאות הציבור. הוא טוען כי מדובר ב"אסון התעשייתי הקטלני ביותר בתולדות האנושות", ומעלה קריאה לביטול גורף של הסיגריות מהעולם, אבולושיון, בדומה להתנועה לביטול העבדות.

שם הספר
שם הספר, "שואה מוזהבת" (Golden Holocaust), נבחר על ידי פרוקטר כדי להמחיש את ממדי האסון האנושי שגרמה תעשיית הסיגריות לאורך המאה ה־20. המונח "שואה" (Holocaust) משמש כאן כמטפורה לזוועה תעשייתית מתמשכת, המביאה למותם של עשרות מיליוני אנשים, לא כתוצאה ממחדל או אסון טבע, אלא בשל מערכת מכוונת של הסתרת מידע, הכחשה ופרקטיקות מסחריות אגרסיביות. המילה "מוזהבת" (Golden) מתארת את העושר הכלכלי העצום שצברה תעשיית הטבק באותה תקופה – רווחים שהושגו, כפי שפרוקטר ואחרים מדגימים, תוך ידיעה ברורה על הסכנות הבריאותיות של העישון ופעולה ממושכת להסתיר את המידע הזה מהציבור. פרוקטר מדגיש כי אין מדובר בהשוואה ישירה לשואה ההיסטורית, אלא בהמחשה רטורית לקנה המידה ולחומרת האסון שיצרה תעשיית הסיגריות במודע.

תוכן
הספר שואה מוזהבת מציג תיעוד מקיף של ההיסטוריה המדעית, התעשייתית והפוליטית של הסיגריות, תוך התמקדות בהתנהלותן של חברות הטבק מאז תחילת המאה ה־20 ועד תחילת המאה ה־21. רוברט פרוקטר, שואב את עיקר ממצאיו מארכיון של מיליוני מסמכים פנימיים של חברות טבק שנחשפו בעקבות תביעות משפטיות בארצות הברית בשנות ה־90, ומהם עולה תמונה שיטתית של הכחשה, הסתרה, תמרון דעת קהל ופגיעה מכוונת בבריאות הציבור.

פרוקטר מתאר כיצד כבר בשנות ה־30–40 היו לחברות מידע פנימי על הקשר שבין נזקים בריאותיים של עישון טבק כגון סרטן ריאות ומחלות לב, אך הן בחרו להתעלם ממנו ולהטעות את הציבור והקהילה המדעית. במקום להתריע בפני הציבור או לצמצם את הסיכונים, החברות השקיעו מאמצים אדירים בקמפיינים פרסומיים שמטרתם לטשטש את הקשר בין עישון למחלות, לקדם תדמית "בריאה" של הסיגריה, ואף להנדס את מוצריהן כך שיהיו ממכרים יותר.

הספר מתאר גם את האופן שבו התעשייה ניצלה את המדע כדי לשרת את מטרותיה — באמצעות מימון מחקרים מוטים, העסקת מדענים "ידידותיים" שיטילו ספק בממצאים בלתי נוחים, והקמת גופים פסאודו-מדעיים  (כמו מכון הטבק) שנועדו לעורר תחושת מחלוקת מזויפת. בנוסף, פרוקטר בוחן כיצד כוחות פוליטיים, משפטיים ותקשורתיים אפשרו לתעשייה לפעול במשך עשרות שנים ללא רגולציה משמעותית.

הפרקים המאוחרים של הספר עוסקים בנזקים הבריאותיים של עישון פסיבי, במאמצים לשווק סיגריות במדינות מתפתחות, ובהקבלה שמציע המחבר בין הסיגריה למוצרים מסחריים מסוכנים אחרים. לבסוף, פרוקטר מציע טענה נוקבת: שהסיגריה היא המוצר הקטלני ביותר שנוצר אי פעם על ידי תעשייה מודרנית, וכי יש מקום לבטל אותה כליל בחוק , אבולושין בדומה לביטול העבדות.

ראו גם
 תעשיית הטבק
 סוחרי הספק
 הודעה כנה למעשנים
 אגנוטולוגיה

קישורים חיצוניים
 שואה מוזהבת באתר אקו-ויקי

 שואה מוזהבת בגוגל-ספרים
 שואה מוזהבת באתר BMJ
 ארכיון מסמכי חברות הטבק
 הרצאה על שואה מוזהבת, 22 במאי 2013, באתר youtube

קטגוריה:עישון
קטגוריה:תעמולה
קטגוריה:דיסאינפורמציה
קטגוריה:בריאות הציבור
קטגוריה:יחסי ציבור
קטגוריה:פסאודו-מדע
קטגוריה:ספרי עיון
קטגוריה:תעשיית הטבק